Whitney Houston

La **Whitney Elizabeth Houston**, cugnussüda mej cume **Whitney Houston** (Newark, 9 d'agust del 1963 - Beverly Hills, 11 de febrar del 2012), l'è stada una cantanta e atris americana.

La gh'ha 'vüü un frach de sücess in di Agn Vutanta e a l'inizzi di Agn Nuvanta, induve l'ha piazzaa set singul de fila al prim post de la Billboard Hot 100, inscì l'ha batüü el record de Diana Ross & the Supremes e di Beatles. In de la sò carera l'ha vendüü püssee de 170 miliun de copi tra album, singul e video.
## Biugrafia
La nass in del 1963 a Newark, una cità del New Jersey. Fin de quand l'era pinina la taca a cantà in d'un cor gospel e anca in d'una mota de night club insema a sua mader Emily. Dopu d'avè tolt el diploma e avè faa un bel poo de lavurà 'me mudela, in del 1981 la taca el sò impegn in del mund de la müsica per la Tara Productions.

Quater agn dopu la fa vegnì föra el sò prim album Whitney Houston (cun denter el singul All at Once) e l'è sübit un sücess: prim post in la classifiga di Stat Ünii per quatordes setemann de fila e 29 miliun de copi vindüü (record per vöna che l'è al debüt, ancamò imbatüü; la Britney Spears, cunt el sò Baby One More Time del 1999 la se fermarà a 25 miliun).

Düü agn dopu, in del 1987, l'è la völta de Whitney, un alter sücess internaziunal, cunt el singul *I Wanna Dance with Somebody (Who Loves Me)*. In del 1988 l'incida *One Moment in Time*, inn di Ulimpiad de Seul. In del 1990 el vegn föra el terz album, I'm Your Baby Tonight.
In del 1992 la fa el so ingress in del mund del cinema cul fa la prutagunista insema a Kevin Costner in de la pelicula Bodyguard (it.: *La guardia del corpo*). La canzun principala de la culona sunora, I Will Always Love You (cover de Dolly Parton) la gh'ha un sücess clamurus, menter el disch cun la culona sunora el diventa el püssee vendüü de la storia, cun 42 miliun de copi. In del 1995 la recita in del film Donne - Waiting to Exhale e l'ann dopu in Uno Sguardo dal cielo insema a Denzel Washington.
Nunustanta un sücess inscì gross, Whitney la gh'ha 'vüü un bel poo de prublema in de la sua vita, specialment de drogh che l'even faa diventà smorta e magra. El sò pader pö el vureva de lee cent miliun de doler e per ciapài l'eva miss sü una causa cuntra la sua tusa in del 2002, ma pö l'è mort l'ann dopu, prima che i giüdes dessen resun a la dona.

In del 2003, düranta una litigada, la ciapa di bot da sò marì Bobby Brown, spusaa in del 1992, e gh'hann de rivà i pulee per fermài. In del 2006 Whitney le mola, cul purtàss via la sò tusa.
In del genar del 2012 la sua cà discugrafiga la fa savè che la Houston l'ha bütaa via tücc i sò ghei, ciuè quaicoss cumè cent miliun de doler, ma lee la dis che l'è minga vera. El mes dopu *The Voice* (la vus), suranom scernii per lee de Oprah Winfrey, la mör a dumà 48 agn, el vündes de febrar in d'un hotel de Beverly Hills, indè l'era andada per tö part a una manifestaziun ligada ai  Grammy Awards.
## Discugrafia
### Album e Racolt
* 1985 Whitney Houston 
* 1987 Whitney
* 1990 I'm Your Baby Tonight
* 1992 The Bodyguard: Original Soundtrack Album
* 1995 Waiting to Exhale: Original Soundtrack Album
* 1996 The Preacher's Wife: Original Soundtrack Album
* 1998 My Love Is Your Love
* 2000 Whitney: The Greatest Hits
* 2001 Love, Whitney
* 2002 Just Whitney
* 2003 One Wish: The Holiday Album 
* 2007 The Ultimate Collection 
* 2009 I Look to You

## Ligam de föra
*El sò sit ufizial